kardosdrur/scandi-wiki huggingface dataset:
Peter Hertz (guldsmed)

Peter Hertz (11. maj 1811 i København – 1. april 1885 smst) var en dansk guldsmed, der grundlagde forretningen af samme navn.

Hertz var født i København, hvor hans fader, Moses Hertz, drev melhandel; moderen var Mariane født Berendt. Da begge forældrene snart døde, kom han i huset hos en meget ældre broder, garvermester Abraham Hertz. 14 år gammel sattes han i guldsmedelære hos Johan Isbrand, og efter at have udstået sin lære og et par år arbejdet her som svend tog han ranselen på nakken og besøgte Hamborg, Berlin og Wien. Kommet tilbage etablerede han sig 1834, men hans virksomhed udviklede sig først, da han 1841 overtog guldsmed Jacob Arne Sivertsens forretning på hjørnet af Købmagergade og Kronprinsensgade. På udstillingen 1852 i København og verdensudstillingen 1862 i London udstillede han dygtige arbejder.

10. december 1841 ægtede han Rose Meyer (f. 6. juni 1815), datter af købmand Jacob Salomon Meyer, og efter i 1878 at have optaget to sønner som kompagnoner døde han 1. april 1885.

Sønnerne Sally og Jacob Hertz, der efter at være oplærte her hjemme en tid uddannede sig i udlandet, oprettede 1875 under firmaet S. & J. Hertz en betydelig sølvvarefabrik og blev, som nævnt, 1878 kompagnoner i deres faders forretning, som de fortsatte efter hans død.

Eksterne henvisninger 
 

Erhvervsfolk fra Danmark
Personer fra København
Peter
Guldsmede fra Danmark
Danskere i 1800-tallet
Jøder fra Danmark
Personer i Dansk Biografisk Leksikon
Urinetown

Urinetown: The Musical er en satirisk musical med musik af Mark Hollmann og tekst af Hollmann og Greg Kotis. Den havde premiere på New York International Finge Festival, hvilket førte til en såkaldt off-Broadway-version, og siden til premiere på Broadway den 20. september 2001. Musicalen er en satire over retssystemet, kapitalismen, social uansvarlighed, populisme, bureaukrati m.v. og parodierer også andre musicals, som eksempelvis The Threepenny Opera, The Cradle Will Rock and Les Misérables og det traditionelle Broadwaymusical-format.

Den unikke blanding af politisk satire og en meget alsidig musikstil fængede an blandt publikum og forestillingen kørte for fulde huse i næsten to et halvt år. Urinetown modtog også tre Tony Awards, bl.a. for bedste musik og bedste manuskript.

Handling 
Handlingen centrerer sig omkring et offentligt toilet, i en tid hvor vandmangel har ført til at private toiletter er blevet en umulighed og befolkningen derfor må betale for at få rettet sin nødtørft. Den fattige del af befolkningen bruger det meste af tiden på at samle småmønter for at kunne betale de tårnhøje afgifter som den pengegriske firma URINPROFIT A/S (også kaldet UPS) forlanger. Prøver man at undgå at betale eller tisser i buskene bliver man arresteret på stedet af overbetjent Lockstock og betjent Barrel og derefter prompte sendt til Urinetown – og der er der aldrig nogen der vender tilbage fra. Dette fører til oprør, da den unge toiletassistent Bobby Strong forelsker sig i datteren til chefen for det onde URINPROFIT A/S og Bobby leder det tissetrængende folk an i kampen for gratisseri for alle.

Trivia 
I Danmark havde forestillingen kun været sat op i skolesammenhæng – bl.a. på Gladsaxe Teaters Væksthus og på Det Danske Musicalakademi i Frederecia.

Teatret Gorgerne lavede den første selvstændige opsætning af Urinetown, som spillede i Portalen, Greve Teater- og Musikhus fra den 17. – 21. september 2008.

Referencer 

Musicals fra USA
Satire
Fredhellig

Fredhellig (af oldnord. friðheilagr) er primært et juridisk begreb, som henviser til en person eller et sted, som ikke kan krænkes ustraffet.

Kirkens fredhellighed 

Da kristendommen blev indført som statsreligion i romerriget under Kejser Theodosius den Store, blev kirkens fredhellighed juridisk bindende, enhver kunne derefter søge tilflugt i kirken og få asyl. Af samme grund blev der i middelalderen oprettede separate våbenrum til kirkerne, hvor kirkegængere var forpligtet til at aflægge deres våben, inden de indtrådte i det indviede rum. Fredhelligheden betød imidlertid ikke, at man var sikret mod staten, blot at enhver udhentning fra kirken skulle forløbe fredeligt. Den tyske reformator, Martin Luther, gjorde op med tanken, om at kirken skulle være mere hellig end det almindelige rum og derfor blev kirkeasylet ophævet som juridisk begreb i Danmark.

Kongens fredhellighed 
I Danmark er det juridisk set kun Kongehuset, der er omfattet af begrebet fredhellig.
F.eks. står der i Den danske grundlov følgende: §13: Kongen er ansvarsfri; hans person er fredhellig. Dvs. at kongehuset ikke kan retsforfølges og som sådan er hævet over loven.

Jura
Talent (flertydig)

Talent kan henvise til flere artikler på Wikipedia:

 Talent – en medfødt evne til at udføre ting på en vellykket måde.
 Talent (måleenhed) – et antikt massemål for ædelmetal - og møntenhed
 Talent (tv-show) – Talentshow, som blev sendt på DR1 i 2008, 2009 og 2010
 Talent (film) – dansk kortfilm fra 1967 instrueret af Niels Heie
Herluf Trolle (kystforsvarsskib)

Herluf Trolle var et dansk pansret krigsskib, oprindeligt betegnet som "panserskib", fra 1911 som "pansret kystforsvarsskib", fra 1912 blot "kystforsvarsskib", og endelig fra 1922 som "orlogsskib". Med Herluf Trolle og de to søsterskibe Olfert Fischer og Peder Skram fik Marinen endelig den serie homogene panserskibe, man havde ønsket i flere år. Designmæssigt var Herluf Trolle en videreudvikling af Skjold, med to svære kanoner i stedet for én, kraftigere mellemsvært skyts og større maskinkraft. I de tre år, der var gået siden søsætningen af Skjold, var skibsartilleriet yderligere forbedret. 24 cm kanonerne på Herluf Trolle havde en rækkevidde på 11.500 m mod 9.800 m i Skjold, og de kunne afgive 1,3 skud pr minut mod 0,5 i Skjold. De mellemsvære 15 cm kanoner kunne nå ud på 10.300 m mod 7.300 m i Skjold, og skudhastigheden var 6,5 skud pr. minut mod 5 skud i Skjold. Eneste ulempe ved det mellemsvære skyts var, at man i stedet for kanontårne var gået tilbage til at anbringe skytset i kasematter. På den måde undgik man, at ammunitionstilførslen og drejemekanismen kom i karambolage med skibets maskinrum, men til gengæld fik man nogle lavtsiddende kanoner, der stort set kun kunne bruges i stille vejr. Herluf Trolle var opkaldt efter den danske adelsmand og admiral Herluf Trolle.

Tjeneste 
Herluf Trolle fik en aktiv karriere i Marinen, og deltog både i sommer- og vintereskadrer. Under 1. verdenskrig udgjorde den sammen med sine to søsterskibe og Skjold rygraden i den sikringsstyrke, der bevogtede de danske minefelter og markerede den danske neutralitet. Marinens store enheder gjorde på skift tjeneste i 1. eskadre i Øresund og 2. eskadre i Storebælt. Herluf Trolle fortsatte i tjeneste efter krigen, og var på sit sidste togt i 1930. Skibet blev solgt i 1932, efter at kanoner og anden udrustning var bragt i land på Holmen. Skroget blev ophugget i Danmark i 1934, men de mellemsvære kanoner fandt anvendelse i 1939, hvor de blev opstillet på Kongelundsfortet. Under 2. verdenskrig blev de overtaget af tyskerne og opstillet på Gniben, yderst på Sjællands Odde. I 1947-48 blev de solgt sammen med 24 cm kanonerne.

Litteratur 
 R. Steen Steensen, Vore panserskibe, (Marinehistorisk Selskab, 1968)

Noter 

Panserskibe fra Danmark
Ukmergė distriktskommune

Ukmergė distriktskommune () ligger i Vilnius apskritis centralt i Litauen, nord for hovedstaden Vilnius, med hovedsæde i Ukmergė by. Kommunen har 45.306(2009) indbyggere.

Ukmergė distriktskommune er en af 60 kommuner i Litauen.

Bymæssige bebyggelser 
Der er 10 mindre byer i Ukmergė kommune: Deltuva, Lyduokiai, Pabaiskas, Siesikai, Šešuoliai, Taujėnai, Vepriai, Vidiškiai, Želva og Žemaitkiemis. Ukmergė distriktskommune deler andenpladsen i Litauen (med Radviliškis distriktskommune) i forhold til antallet af bymæssige samfund. Der er 612 landsbyer i kommunen.

Vepriai er den mest folkerige småby i kommunen, og et center for turisme, især landturisme, er placeret der. Siesikai er bedst kendt for 1500-tals renæssanceslottet Siesiku nær Siesiku sø. Deltuva var centrum for det vigtige Deltuva område, som spillede en rolle ved fremvæksten af den centraliserede litauiske stat. Ruinerne af en af de første calvinistiske kirker i Litauen (1600-tals renæssancestil) ligger nær Deltuva. Pabaiskas ligger i nærheden af stedet, hvor det berygtede slag ved Pabaiskas mellem hærene under ledelse af Žygimantas Kęstutaitis og Švitrigaila fandt sted den 1. september 1435.

Den første præsident for det uafhængige Litauen, Antanas Smetona, er født i Užulėnis nu Ukmergė distriktskommune.

Geografi 
Den østlige del af kommunen hører til Aukštaitijan højland og den nord-vestlige del ligger i den centrale litauisk lavland.

Šventoji-floden er den største flod i kommunen, og Širvinta-floden er den anden. De øvrige vandløb er Siesartis, Musa og Armona. Lėnas-søen er den største sø (2,65 km²) og Žirnajai-søen er den dybeste (i gennemsnit 9,8 m dyb).

Skove dækker omkring 29 % af kommunen, sumpe 2,3 % og 54,5 % er en agerjord.

Demografi

Historisk udvikling 
Ukmergė distriktskommune havde et stabilt befolkningstal i i hele perioden fra 1959 frem til 1989. Siden Litauens selvstændighed 1989 er befolkningstallet faldet med 13 %, eller næsten 350 personer om året som følge af faldende levestandard og dermed faldende fødselstal og udvandring til bl.a. EU.

Seniūnijos i Ukmergė distriktskommune 
Ukmergė distriktskommune er opdelt i 11 seniūnijos ():

Tallene i parentes er befolkningstallet i de enkelte seniūnia ved folketællingen 2001

Galleri

Kilder

Eksterne henvisninger 

Kommuner i Vilnius apskritis
Eskær (Mosbjerg Sogn)

Eskær, Eskjær, hovedgård, beliggende umiddelbart nord for landsbyen Mosbjerg, Mosbjerg Sogn i Hjørring Kommune, Vendsyssel.

Eskær var i begyndelsen af 1300-tallet en adelig sædegård ejet af ridder Stig Pedersen Skovgaard, der var høvedsmand. Gården var i adelig eje til 1677. I 1600-tallet bestod borggården af et grundmuret hus i et stokværk med kvist, bindingsværkshus og voldgrave.

I 1805 blev Eskær fæstegods solgt fra. Efter frasalget blev opdyrkning og udstykning af Eskær Hede påbegyndt.

Bygningerne er fra 1844 hvor det tidligere hus blev nedrevet for at give plads til det nye der har tre fløje, en hovedfløj og to sidefløje. Der er en 5 ha. stor have og gården er på 282 hektar.

Der er offentlig adgang til skoven, men ikke til gården.

Ejere 

1400 ca. Stig Pedersen Skovgaard 
ukendte ejere 
1515 Jep Ejlersen Juel 
1580 Ove Lunge (Dyre) 
1601 Anne Maltesdatter Sehested (Lunge) 
1656 Palle Rosenkrantz 
1659 Christen Jørgensen Skeel 
1670 Tønne Juul 
1677 Eiler Eilersen Holm 
1706 P. og L. Brønsdorph 
1771 Chr. Fr. Roosen 
1778 Chr. Broerholt 
1805-10 Forskellige ejere 
1810 Peder Madsen (Holm) 
1840 Christian Holm (søn) 
1859 Bertel Larsen (svigersøn) 
1880 Christian Oluf Holm (brors søn til Christian Holm) 
1915 Aage Malthe Holm (søn)
1959 Oluf Ussing Jepsen(svigersøn)
1988 – Allan Bernhoft
2018 - Fam. Hougaard

Kilder

Eksterne henvisninger 
Officiel hjemmeside 
Skifteregister 

Herregårde i Hjørring Amt
Herregårde i Hjørring Kommune
Thomas Bredsdorff

Thomas Bredsdorff henviser til flere artikler:

 Thomas Bredsdorff (direktør) (1847-1913) – direktør for Flensborg Skibsværft (Thomas Christian Sophus Bredsdorff)
 Thomas Bredsdorff (skolemand) (1868-1922) – dansk højskolemand (Thomas Vilhelm Birkedal Bredsdorff)
 Thomas Bredsdorff (litteraturhistoriker) (født 1937) – dansk professor i nordisk litteratur
DPG

DPG har flere betydninger:

 Deutsche Physikalische Gesellschaft - de tyske fysikeres forening og verdens største fysikerforening
 Diplomatic Protection Group – en afdeling af London Metropolitan Police
 Tha Dogg Pound – amerikansk rap-gruppe
 Dugway Proving Ground – kemisk og biologisk prøvefacilitet for den amerikanske hær
 DPG-videoformat – videoformat for Nintendo DS
Ballin & Hertz

Ballin & Hertz (officielt navn A/S M.I. Ballins Sønners og Hertz Garverier og Skotøjsfabrikker) var en sammenslutning af en række garverier og skotøjsfabrikker. Firmaet blev oprettet 7. juni 1918, og de to gamle, ledende virksomheder i fusionen var A/S M.I. Ballins Sønner (grundlagt 1828) og A/S Hertz Garveri & Skotøjsfabrik (grundlagt 1821). De øvrige virksomheder i fusionen var:

 A/S Københavns Fodtøjsfabrik
 A/S De Forenede Skotøjsfabriker
 A/S Nordisk Skotøjsfabrik
 A/S E.F. Jacob & B. Lotinga

I 1930 blev A/S Bjørnelæderfabriken knyttet til koncernen.

Firmaet havde indtil 1924 til huse i M.I. Ballins Sønners fabrik på H.C. Ørsteds Vej 48-50 på Frederiksberg, men flyttede derefter til det tidligere Bryggeriet Trekroner på Bryggerivej 7 (nu Trekronergade) i Valby. Fabrikken på Frederiksberg er revet ned. Derudover havde firmaet Hertz' fabrik på Jagtvej 211 på Østerbro. Denne fabrik blev besat i 1986 og året efter delvist nedrevet og ombygget til A/B Garvergården ved Tegnestuen Vandkunsten. M.I. Ballins Sønner eksisterer stadig som selvstændigt firma.

Adm. direktører 

 1918-1921: Max Ballin
 1922-1928: Emil Jacob
 1929-1955: Ove Rasch
 1956-1966: Jørgen J. Polack

Litteratur 
 Elsebeth Nørgaard Pedersen, A/S Ballin og Hertz – et firma og dets baggrund, Herning: Poul Kristensens Forlag 1988.

Kilder 
 Danmarks ældste forretninger 1100-1911, Kraks Forlag 1950

Etableret i 1918
Fodtøjsvirksomheder i Danmark
Forsvundne bygninger, konstruktioner og anlæg i Frederiksberg Kommune
Tidligere virksomheder på Frederiksberg
Tidligere virksomheder i København
Ove Rasch

Ove William Secher Rasch (5. juni 1885 i Haslev – 26. september 1961) var en dansk erhvervsmand.

Han var søn af læderhandler Chr. Rasch (død 1918) og hustru f. Hansen (død 1926). Han fik sin uddannelse i et provinsfirma, tog afgangseksamen fra de Brockske handelsskoler, var i Hamborg 1906-07, blev medindehaver af faderens forretning i Haslev 1909-11 og indehaver af firmaet H.F. Møllers Eftf. i Nykøbing Falster 1911-12.

Rasch blev bestyrer af A/S M.I. Ballins Sønners filial i Nykøbing F. 1912-29 og var adm. direktør for A/S M.I. Ballins Sønner & Hertz Garverier og Skotøjsfabrikker fra 1929 til 1955.

Han var medlem af bestyrelsen for Lolland-Falsters Industri- og Landbrugsbank 1920-29, for Handelsstandsforeningen i Nykøbing F. 1926-29, for Foreningen af danske Læderfabrikanter 1930-55, formand 1934-38; medlem af Industrirådet 1935-52 og af Industriforeningens repræsentantskab 1935-52, af bestyrelsen for Teknologisk Institut 1938-49 og af sammes repræsentantskab 1949-52; medl. af hudenævnet 1939-51; bisidder i Københavns Garverlaug; medlem af bestyrelsen for A/S The Dominion Belting Co. og Hans Winthers Garverier 1940-51, for A/S Dansk Garveekstraktfabrik 1942-53, for A/S M.I. Ballins Sønner & Hertz Garverier og Skotøjsfabrikker 1950, af Udligningskassen for Læder og Skotøj 1942-51 og af bestyrelsen for Chr. Rasch og Hustru's Mindefond. Han var Ridder af Dannebrog.

Han blev gift med Ragnhild f. Lund (f. 1888 i Esbjerg), datter af fabrikant Carl Lund (død 1942) og hustru f. Rasmussen (død 1934).

Kilder 
 Kraks Blå Bog 1957

Riddere af Dannebrog
Medlemmer af Industrirådet
Personer i Kraks Blå Bog (afdøde)
Danskere i 1900-tallet
Fabrikanter fra Danmark
Personer fra Haslev
Operation Chrome Dome

Operation Chrome Dome var et af flere af det amerikanske luftvåbens programmer under Den kolde krig, hvori B-52 bombefly bevæbnet med atomvåben blev givet mål i Sovjetunionen på løbende missioner, der gav sikkerhed for, at der på et hvilket som helst givent tidspunkt befandt sig  et betydeligt antal bombefly på vingerne med evne til at gennemføre et atomangreb på Sovjetunionen. 

Programmet involverede fly fra flere enheder af det amerikanske luftvåben. 

Operation Chrome Dome blev opgivet efter Thuleulykken, hvor et atombevæbnet B-52 bombefly styrtede ned i North Star Bay tæt ved Thule Air Base. To år tidligere var et andet atombevæbnet B-52 bombefly styrtet ned i Middelhavet nær ved den spanske kystby Palomares under en flyvning under Operation Chrome Dome-programmet.

Se også 
 Thule Monitor Mission

Eksterne links
 SAC'S Deadly Daily Dozen, Time Magazine, 1961 

Den kolde krig
Politisk asyl

Politisk asyl er en beskyttelse som en stat kan give til personer, som har en velgrundet frygt for forfølgelse på grund af deres politiske holdninger i deres hjemland. Asylet kan gives hvis personer opholder sig på den nations territorium, ambassade eller om bord på flådefartøjer under nationens flag.

Ifølge Flygtningekonventionen af 1951, skal udtrykket flygtning bruges om enhver person, "der på grund af begivenheder, indtrådt inden den 1. januar 1951, og som følge af en velgrundet frygt for forfølgelse på grund af sin race, religion, nationalitet, sit tilhørsforhold til en særlig social gruppe eller sine politiske anskuelser befinder sig udenfor det land, i hvilket han har statsborgerret, og som ikke er i stand til – eller på grund af sådan frygt, ikke ønsker – at søge dette lands beskyttelse".

Se også 
 Anden etnisk baggrund end dansk
 Fremmedarbejder (gæstearbejder)
 Flygtning (asylansøger)
 Immigration og Immigration i Danmark

Kilder 

Flygtninge
Politik
Forlaget 28/6

Forlaget 28/6 var et dansk non-budget mikroforlag i København. Stiftet 28. juni 2008 på Hald Hovedgård af forfatterne Martin Johs. Møller, Sigurd Buch Kristensen og Rasmus Graff. Nedlagt 28. juni 2009.

Forlaget blev spontant stiftet på Hald Hovedgård. Udgivelsesvirksomheden udsprang af et konceptuelt sammenskuds-tidsskrift med samme minimalistiske navn, 28/6, der dog kun udkom en enkelt gang. Forlaget 28/6 udgav over det følgende år 14 titler, primært digte, essays og en enkelt roman. Udgivelserne var primært finansieret via udgivelsesstøtte fra Kunstrådets Litteraturudvalg.

Forlaget beskæftigede sig med såkaldte mikroudgivelser, dvs. små og større tryk/pamfletter/bøger, trykt billigt i meget små oplag (typisk 30-100 eks.) til foræringspris og distribueret i et netværk gennem forlagets hjemmeside, en enkelt boghandel (Møllegades Boghandel) i København, samt andre skandinaviske samarbejdspartnere.

De udkomne titler afspejler et forfatternetværks forsøg på at markere sig direkte med et standpunkt i offentligheden, ved udgivelse af værker af involverede kolleger, venner m.fl. hvilket måske også delvis forklarer både diversiteten i materialet, men også homogeniteten, hvor der har været en overskyggende maskulin overvægt blandt de udgivne forfattere. 

Initiativet afspejler desuden en generel trend i yngre dansk litteratur og musik – billig selvdistribuering og promovering, ved hjælp af især de digitale medier som internettet.
På trods af almindeligt gode anmeldelser og en del omtale af forlagets aktiviteter og forfattere i dets levetid, valgte redaktionen dog knapt et år senere at ophøre med udgivelserne, hvis eksistenstid derfor også blev mikroskopisk.

Pr. 11. september 2009 var samtlige forlagets udgivelser frit tilgængelige som PDF-filer. Det fysiske bagkatalog sælges, så længe lager haves.

Eksterne henvisninger 
 Hjemmeside for Forlaget 28/6. 
 Audiatur. Skandinavisk netboghandel, 
 Produktion af Tidsskriftet 28/6. 

Forlag fra Danmark
Etableret i 2008
Stockholm-klassen

Stockholm-klassen er en klasse af korvetter bestående af 2 enheder bygget til Svenska marinen. Skibene blev bygget i Karlskrona, og er bevæbnet med otte RBS-15 SSM, torpedoer, en 57mm automatkanon samt lette maskingeværer. I 1999/2000 blev de to skibe opgraderet med nye maskiner, sensorer, et nyt kampinformationssystem, stealth teknologi samt navigationssystemer, hvorved de teknologisk nu er på højde med den nyere Visby-klasse.

Historie 
Stockholm-klassen startede oprindeligt som et projekt der var benævnt Ytattack-81 (overfladekombattant-81). Projektet var en videreudvikling af torpedobådene af Spica og Spica II klasserne, hvor vægten var forøget med cirka 120 tons og øget udholdenhed. Fremdriften skulle være en kombination af to dieselmotorer samt en gasturbine (CODAG-konceptet). Klassen blev dog aldrig realiseret.

I de tidlige 1980'ere var der adskillelige hændelser med fremmede ubåde i svensk territorialfarvand, hvor hændelsen med den sovjetiske ubåd U137 der gik på grund i den svenske skærgård tæt ved Karlskrona i 1981. Disse hændelser viste tydeligt den svenske flådes store mangler indenfor antiubådskrigsførelsen (ASW). Der var alvorligt brug for skibe designet til ASW. Det blev derfor besluttet at genoplive Ytattack-81 projektet og optimere det til ASW-operationer. Det ville være for langsomt og kostbart at skulle producere en helt ny skibsklasse fra bunden. Skibene blev udstyret med en VDS, antiubådstorpedoer samt ELMA antubådsmortérer. Skibene indgik i tjeneste 1. maj 1986.

I midten af 1990'erne var sliddet på skibene begyndt at skinne igennem, til dels på grund af det hårde liv de har levet, men også på grund af den eksplosive tilgang af elektronik der er blevet tilgængeligt de seneste år. Stockholm-klassen er grundlæggende et godt design, og skrogene var i en sådan forfatning at Försvarets materielverk, FMV (forsvarets materieltjeneste) besluttede ikke at udfase dem, men at de skulle opgraderes og holdes i tjeneste. Opgraderingerne blev afsluttet i 2000. Mange af modifikationerne blev lavet med fokus på lave vedligeholdelsesomkostninger. Skibene hører organisatorisk under den 31. korvetdivision under den 3. søstridsflotille.

I starten af 2009 besluttede den svenske regering at to skibe skulle deltage i den militære EU-operation Atalanta, i Adenbugten, hvor hovedopgaven er at bekæmpe pirateri. Den 15. maj 2009 begyndte de svenske skibe deres første patrulje ud for Somalias kyst og den 26. maj kom HMS Malmö det græske handelsskib M/V Antonis, der var under piratangreb, til undsætning. Korvetten affyrede varselsskud med dets 57 mm kanon og arresterede syv pirater.

Skibe i klassen

Referencer, kilder og eksterne links

Kilder 
 Janes Fighting Ships 2004-2005 by Stephen Saunders ()

Eksterne links 
 Svenska marinen – Stockholm-klassen  
 3. Søstridsflotille – Korvetterne af Stockholm-klassen  
 hazegray: Stockholm Class  
 Örlogsboken 2003 
 Aftonbladet.se Svensk militär grep pirater i Adenviken 
 nyteknik.se: Svenska korvetter på piratjakt i Somalia  

Korvetter
Krigsskibe fra Sverige